Drie vas vir vermiste PE-man se moordDie toneel waar die liggaam gevind is. Foto: Atlas Security ŉ Vrou sal Maandag saam met haar seun en dogter in ŉ hof in Port Elizabeth verskyn in verband met die moord op Petrus Scholtz (70) wie se liggaam Donderdag tussen bosse langs ŉ pad in Fairview gevind is. Die Oos-Kaapse polisie het in ŉ verklaring gesê die 55-jarige vrou, haar 35-jarige dogter en 31-jarige seun is Vrydagaand in Woltemadestraat in Kabegapark in hegtenis geneem. Die polisie het ook reeds die meeste van Scholtz se gesteelde besittings teruggekry, insluitend sy gereedskap en blou Isuzu-dubbelkajuit-bakkie. Die bakkie is glo aan ŉ persoon in Noordeinde verkoop en die polisie het Saterdagoggend daarop beslag gelê. Maroela Media het vroeër berig Scholtz, wat vir ŉ elektriese firma werk, is Dinsdag met die werksbakkie by sy werk weg na sy huis toe. Hy is Dinsdagaand weer by sy huis weg na ŉ kliënt in Kabegapark. Volgens die polisie het hy in sy vrye tyd elektriese herstelwerk gedoen. Hy was sedertdien vermis. Sy liggaam is Donderdagoggend deur ŉ verbyganger wat op pad was werk toe tussen bosse langs ŉ grondpad gevind. Albei Scholtz se hande en voete was met ŉ nylontou vasgebind en sy kop was met kleefplastiek bedek. Die polisie het ook vroeër gesê Scholtz was “gewelddadig aangerand”, hoewel die presiese oorsaak van sy dood nog nie bekendgemaak is nie. Volgens die polisie het die ondersoekspan daarna onverpoosd gewerk om leidrade op te volg en die inhegtenisneming is Vrydag omstreeks 18:30 uitgevoer deur ŉ span gelei deur kol. Paul Orange en beamptes van die Valke in Port-Elizabeth. Die motief en omstandighede rakende Scholtz se moord moet nog vasgestel word. Lt.genl. Liziwe Ntshinga, provinsiale polisiekommissaris, het die ondersoekspan vir die spoedige inhegtenisneming geloof en die publiek aangemoedig om enige verdagte gedrag in hul gemeenskappe by die polisie aan te meld.